Paris: Der er mandag aften udbrudt en voldsom brand i den katolske kirke Notre Dame i Paris.

Kirken er et af den franske hovedstads vartegn.

Billeder fra fransk tv viser, at tårnet er omspændt af flammer, og det brænder under en del af taget.

Tyk røg vælter op fra det historiske bygningsværk, som hvert år besøges af millioner af mennesker.

Præsident Emmanuel Macron skulle mandag aften have talt til nationen om, hvordan han vil reagere på de seneste måneders store demonstrationer i Frankrig, Han meddeler, at han aflyser sin tale på grund af storbranden i Notre Dame.

Der er foreløbig ingen meldinger fra politiet om, hvad der har startet branden, skriver dpa.

Der er renoveringsarbejde i gang i kirken, og branden kan muligvis være opstået under dette arbejde, oplyser brandvæsnet til avisen Libération.

Branden brød ifølge øjenvidner ud klokken 18.50.

Paris' borgmester, Anne Hidalgo, betegner det som "en forfærdelig brand".

- Brandvæsnet i Paris forsøger at kontrollere flammer, skriver hun på Twitter.

Ifølge tv-stationen BFMTV er folk blevet evakueret fra den ø i Seinen, hvor Notre Dame ligger, og der er etableret en omfattende sikkerhedszone.